લાઈન બધાં માટે સમાન એવું માનવામાં આવે છે. પણ કોઈ મર્સિડીઝમાંથી ઊતરીને કેરોસીનની લાઈનમાં ઊભું નથી રહેતું. નેતા કદી રેશનિંગની ખાંડ લેવા લાઈનમાં ઊભેલો દેખાતો નથી. તો કોક વખત ફિલ્મ સ્ટાર્સને પણ લાઈનમાં ઉભા રહેવાનો વારો આવે. અમે જ્યારે અમેરિકાના વિઝા લેવા કૉન્સ્યુલેટમાં ગયા તો ત્યાં ફરદીન ખાન પણ અમારી સાથે જ વિઝા માટે લાઈનમાં ઊભો હતો. આ અમેરિકન કૉન્સ્યુલેટ ભલભલાં ખેરખાંઓને પાછાં કાઢવા માટે કુખ્યાત છે જ. કૉન્સ્યુલેટમાં પ્રવેશતી વખતે ખીસામાંની બધી ચીજ વસ્તુઓ સહિત સ્વમાન પણ બહાર ઉતારી લાઈનમાં ઊભું રહેવું પડતું હોય છે, એવું અમને એ દિવસે લાગ્યું હતું.